ET Euroopa Liidu Teataja L 132/42

EFTA JÄRELEVALVEAMETI OTSUS

nr 30/07/COL,

19. veebruar 2007,

mis käsitleb Norra riiklikku skreipi kontrollimise programmi ning ühendusesisese kaubanduse ja Norrasse importimisega seotud lisatagatisi

EFTA JÄRELEVALVEAMET,

VÕTTES ARVESSE Euroopa Majanduspiirkonna lepingut, eriti selle artiklit 109 ja protokolli nr 1,

VÕTTES ARVESSE EFTA riikide vahelist lepingut, millega asutatakse EFTA järelevalveamet ja kohus, eriti selle artikli 5 lõike 2 punkti d ja protokolli nr 1,

VÕTTES ARVESSE EMP lepingu I lisa I peatüki punktis 7.1.12 nimetatud akti: Euroopa Parlamendi ja nõukogu määrus (EÜ) nr 999/2001, 22. mai 2001, millega sätestatakse teatavate transmissiivsete spongioossete entsefalopaatiate vältimise, kontrolli ja likvideerimise eeskirjad, (1) nagu seda on muudetud ja kohandatud EMP lepinguga selle protokolli nr 1 alusel,

VÕTTES ARVESSE EMP lepingu I lisa I peatüki punktis 7.2.27 nimetatud akti: komisjoni määrus (EÜ) nr 546/2006, 31. märts 2006, millega rakendatakse Euroopa Parlamendi ja nõukogu määrust (EÜ) nr 999/2001 seoses skreipi kontrollimise programmide ja lisatagatistega, lubatakse erandeid otsuse 2003/100/EÜ teatavatest nõuetest ja tunnistatakse kehtetuks määrus (EÜ) nr 1874/2003, (2) nagu seda on kohandatud EMP lepinguga selle protokolli nr 1 alusel,

VÕTTES ARVESSE EFTA järelevalveameti 14. veebruari 2007. aasta otsust nr 21/07/COL, millega kolleegiumi pädevale liikmele tehakse ülesandeks võtta vastu otsus, mis käsitleb skreipi kontrollimise programmi ning ühendusesisese kaubanduse ja Norrasse importimisega seotud lisatagatisi, kui otsuse eelnõu on kooskõlas EFTA veterinaarkomitee arvamusega,

ning arvestades järgmist:

Määrusega (EÜ) nr 999/2001 on ette nähtud, et EMP EFTA riikide skreipi kontrollimise programmid kiidetakse heaks, kui need vastavad teatavatele kõnealuses määruses sätestatud kriteeriumidele.

Määruses (EÜ) nr 546/2006 on sätestatud ühendusesisese kaubandusega seotud lisatagatised ja ametlikud liikumispiirangud ettevõtetele, kus kasvatatakse lambaid ja kitsi selleks, et saata need EMP EFTA riikidesse, kelle riiklikud skreipi kontrollimise programmid on heaks kiitnud EFTA järelevalveamet.

Norra esitas 14. veebruari 2006. aasta kirjas EFTA järelevalveametile riikliku skreipi kontrollimise programmi ja 20. novembril 2006, pärast Oslo pakettkohtumisel toimunud arutelu, esitati EFTA järelevalveametile teatavad programmis kavandatavad muudatused ja üksikasjalik teave programmi ulatuse kohta.

EFTA järelevalveamet on tihedas koostöös Euroopa Komisjoniga vaadanud läbi Norra esitatud riikliku skreipi kontrollimise programmi ja leiab selle alusel, et Norra programm vastab heakskiidu saamise nõuetele.

Seepärast on asjakohane anda heakskiit riiklikule skreipi kontrollimise programmile, mille Norra on esitanud kooskõlas määrusega (EÜ) nr 999/2001 ja määrusega (EÜ) nr 546/2006.

Käesolevas otsuses esitatud meetmed on kooskõlas EFTA järelevalveametit abistava EFTA veterinaarkomitee arvamusega,

ON VASTU VÕTNUD KÄESOLEVA OTSUSE:

1. Norra poolt 14. veebruaril ja 20. novembril 2006 esitatud Norra riiklik skreipi kontrollimise programm ning ühendusesisese kaubanduse ja Norrasse importimisega seotud lisatagatised kiidetakse heaks.

2. EMP lepingu artikli 109 lõike 2 kohaselt edastab EFTA järelevalveamet Euroopa Komisjonile Norra riikliku skreipi kontrollimise programmi ning ühendusesisese kaubanduse ja Norrasse importimisega seotud lisatagatised ning nende võimalikud muudatused.

3. Käesolev otsus jõustub 19. veebruaril 2007.

4. Otsus on autentne inglise keeles.

Brüssel, 19. veebruar 2007 EFTA järelevalveameti nimel Bjørn T. GRYDELAND esimees Niels FENGER direktor

(1) EÜT L 147, 31.5.2001, lk 1.

(2) EÜT L 94, 1.4.2006, lk 28.